
Administraţia Militară Regională Cernăuţi a răspuns recent solicitării Centrului 
Cultural Român „Eudoxiu Hurmuzachi” din Cernăuți, dezvăluind o situaţie 
alarmantă pentru comunitatea românească din fostul raion Noua Suliţă, regiunea 
Cernăuţi. Datele furnizate de autorităţile regionale indică o reducere constantă a 
claselor cu predare în limba română în localităţile locuite preponderent de etnici 
români, în timp ce numărul claselor în limba ucraineană este în creștere. Acest 
fenomen provoacă îngrijorare în rândul comunităţii locale, care percepe această 
tendinţă ca pe o ameninţare la adresa identităţii lingvistice și culturale a tinerilor 
români, transmite BucPress din Cernăuți, 


În localități precum Vancicăuţi, Marșinţi, Răchitna, Mămăliga și Boian, clasele cu predare în 
limba ucraineană sunt considerabil mai numeroase și continuă să se extindă, în detrimentul 
celor cu predare în limba română. 


Sursele BucPress au declarat sub protecția anonimatului că în unele cazuri, părinţii sunt 
„încurajați” de autorităţile locale și de cadrele didactice să-și înscrie copiii în clase cu 
predare în limba ucraineană, diminuând astfel opțiunile de educație în limba maternă 
română. Comunitatea românească se teme că aceste „centre de educație” riscă să devină 
„centre de înstrăinare” pentru tinerii români, care, în lipsa educaţiei în limba maternă, ar 


putea pierde legătura cu identitatea lor culturală. 


Iată situaţia în câteva dintre fostele școli cu predare română, transformate în școli bilingve, 


conform documentarului transmis de Administraţia Militară Regională Cernăuți: 


Liceul Mămăliga: 8 clase românești (82 de elevi) și 14 clase ucrainene (273 de elevi) 
Liceul Dranița: 10 clase românești (156 de elevi) și 1 clasă ucraineană (16 elevi) 
Liceul „Ion Neculce” Boian-Hliniţa: 11 clase românești (198 de elevi) și 10 clase 
ucrainene (143 de elevi) 

Liceul Nr.1 Boian: 13 clase românești (164 de elevi) și 11 clase ucrainene (234 de elevi) 
Liceul „Ion Vatamanu” Costiceni: 10 clase românești (121 de elevi) și 3 clase 
ucrainene (33 de elevi) 

Liceul Tărăsăuţi: 14 clase românești (233 de elevi) și 5 clase ucrainene (67 de elevi) 
Liceul Vancicăuţi: 4 clase românești (32 de elevi) și 11 clase ucrainene (179 de elevi) 
Liceul Nr. 2 Noua Suliţă: 6 clase românești (70 de elevi) și 11 clase ucrainene (223 de 
elevi) 

Liceul Dinăuţi: 11 clase românești (331 de elevi) și 7 clase ucrainene (93 de elevi) 
Liceul Răchitna: 6 clase românești (61 de elevi) și 10 clase ucrainene (192 de elevi) 
Liceul Marșinţi: 2 clase românești (33 de elevi) și 10 clase ucrainene (222 de elevi) 


Aceste cifre subliniază diferenţele tot mai mari între numărul claselor în limba română și 
cele în ucraineană și ridică semne de întrebare cu privire la viitorul educației în limba 
maternă în aceste zone. Reprezentanţii comunității românești avertizează că dispariția 
claselor cu predare în română va avea consecințe grave asupra păstrării identităţii lingvistice 


și culturale în rândul tinerilor din fostul raion Noua Suliţă. 


